Fuqarolar ishtirokidagi audit o‘tkaziladigan obyektni aniqlash va davlat moliyaviy nazorati organlari faoliyati samaradorligini jamoatchilik tomonidan baholab borish tartibi to‘g‘risidagi nizomni tasdiqlash haqida

Davlat moliyaviy nazorati organlari faoliyatining ochiqligini ta’minlash, unda fuqarolar ishtiroki rolini oshirish, shuningdek, O‘zbekiston Respublikasi Prezidentining “Davlat moliyaviy nazorati tizimini yanada takomillashtirish chora-tadbirlari to‘g‘risida” 2021-yil 27-avgustdagi PF-6300-son Farmoni ijrosini ta’minlash maqsadida Vazirlar Mahkamasi qaror qiladi:
 1. Quyidagilarni nazarda tutuvchi Fuqarolar ishtirokidagi audit o‘tkaziladigan obyektni aniqlash va davlat moliyaviy nazorati organlari faoliyati samaradorligini jamoatchilik tomonidan baholab borish tartibi to‘g‘risidagi nizom ilovaga muvofiq tasdiqlansin:
 “Davlat auditi” dasturiga fuqarolar tomonidan tanlanishi mumkin bo‘lgan nazorat obyektlari ro‘yxatini kiritish;
 fuqarolar tomonidan eng ko‘p marotaba tanlangan nazorat obyektlarida nazorat tadbirini o‘tkazish tartib-taomillari;
 davlat moliyaviy nazorati organi va ichki audit xizmatlari faoliyati samaradorligini jamoatchilik tomonidan baholash tartibi.
 2. Belgilansinki, O‘zbekiston Respublikasi Moliya vazirligi huzuridagi Davlat moliyaviy nazorat inspeksiyasi hamda vazirlik va idoralarning ichki audit xizmatlari nazorat ishlarining yillik rejasini fevral oyning 10 sanasidan kechiktirmay, shuningdek, fuqarolar ishtirokidagi audit bo‘yicha o‘tkazilgan nazorat tadbirining natijalari to‘g‘risidagi ma’lumotlarni har chorak yakunlariga ko‘ra, chorakdan keyingi oyning 25 sanasidan kechiktirmay “Davlat auditi” dasturida jamoatchilik muhokamasi uchun e’lon qilinadi.
 3. O‘zbekiston Respublikasi Moliya vazirligi Oliy va o‘rta maxsus ta’lim vazirligi bilan birgalikda bir oy muddatda 2023-yil davomida iqtisodiyot va moliya yo‘nalishidagi oliy ta’lim muassasalarida vazirlik va idoralarda ichki audit xizmatlarini rivojlantirishning o‘ziga xos xususiyatlari yuzasidan amaliy seminarlar o‘tkazish grafigini tasdiqlasin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin.
 1. Mazkur Nizom fuqarolar ishtirokidagi audit o‘tkaziladigan obyektni aniqlash hamda davlat moliyaviy nazorati organi va vazirlik va idoralarning ichki audit xizmatlari faoliyati samaradorligini jamoatchilik tomonidan baholab borish tartibini belgilaydi.
 2. Ushbu Nizom talablari O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi (keyingi o‘rinlarda — Inspeksiya) hamda vazirlik va idoralarning ichki audit xizmatlari (keyingi o‘rinlarda — ichki audit xizmatlari), barcha budjet tashkilotlari, davlat maqsadli jamg‘armalari va belgilangan tartibda tashkil etilgan boshqa jamg‘armalar uchun tatbiq etiladi.
 3. Ushbu Nizomda quyidagi asosiy tushunchalardan foydalaniladi:
 “Davlat auditi” dasturi — O‘zbekiston Respublikasi Hisob palatasining “Davlat auditi” dasturiy kompleksi;
 vakolatli tuzilma — Inspeksiya hamda ichki audit xizmatlari;
 nazorat obyekti — budjet tashkiloti, davlat maqsadli jamg‘armalari va belgilangan tartibda tashkil etilgan boshqa jamg‘armalar;
 nazorat tadbirlari — ichki audit xizmatlari tomonidan o‘tkaziladigan audit tadbirlari hamda Inspeksiya tomonidan o‘tkaziladigan qonunchilikda belgilangan moliyaviy nazorat shakllari;
 fuqarolar ishtirokidagi audit tizimi — fuqarolar tomonidan tanlangan nazorat obyektlarini saralash, ularda nazorat tadbirlarini o‘tkazish hamda natijalarini e’lon qilib borish jarayoni.
 4. Fuqarolar ishtirokidagi audit o‘tkaziladigan nazorat obyektini aniqlash ushbu Nizomning 1-ilovasiga muvofiq sxema asosida amalga oshiriladi.
 5. Nazorat obyektini aniqlashda ishtirok etish uchun fuqarolar “Davlat auditi” dasturida ro‘yxatdan o‘tadilar.
 6. Fuqarolarni “Davlat auditi” dasturida autentifikatsiyalash elektron raqamli imzo vositalari, mobil telefon raqamlari, shaxslarning biometrik ma’lumotlari, Mobil-ID, Face-ID shuningdek boshqa usullar bilan belgilangan tartibda amalga oshiriladi.
 7. Fuqarolar tomonidan tanlanishi mumkin bo‘lgan nazorat obyektlari ro‘yxati vakolatli tuzilmalar tomonidan har chorak birinchi oyining 1 sanasiga qadar joriy yil uchun tasdiqlangan birinchi darajali budjet mablag‘larini taqsimlovchilari sifatida belgilangan vazirlik va idoralar kesimida shakllantiriladi hamda “Davlat auditi” dasturiga kiritiladi.
 Bunda, ichki audit xizmatlari mavjud bo‘lmagan vazirlik va idoralar bo‘yicha nazorat obyektlari ro‘yxati Inspeksiya tomonidan kiritiladi.
 8. Fuqarolar tomonidan tanlanishi mumkin bo‘lgan nazorat obyektlari ro‘yxatiga quyidagilar kiritilmaydi:
 vakolatli tuzilmalarning yillik rejasiga kiritilgan nazorat obyektlari;
 faoliyati davlat hokimiyati va boshqaruvida alohida muhim ahamiyatga ega bo‘lgan birinchi darajali budjet mablag‘larini taqsimlovchilari sifatida e’tirof etilgan idoralar hamda ular tizimidagi nazorat obyektlari;
 oxirgi ikki yil mobaynida fuqarolar ishtirokidagi audit tizimi orqali tanlangan va nazorat tadbirlari o‘tkazilgan nazorat obyektlari;
 moliyalashtirish davlat siri yoki qonun bilan qo‘riqlanadigan boshqa sir sifatida e’tirof etilgan vazirlik va idoralar hamda ular tizimidagi nazorat obyektlari.
 Bunda, faoliyati davlat hokimiyati va boshqaruvida alohida muhim ahamiyatga ega bo‘lgan idoralar ro‘yxati Moliya vazirligi tomonidan tasdiqlanadi.
 9. “Davlat auditi” dasturiga kiritilgan ro‘yxat tarkibidan nazorat obyekti fuqarolar tomonidan nazorat tadbirini o‘tkazish zarurligining sababi keltirilgan holda tanlanadi.
 Bunda, fuqarolar tomonidan kalendar yil davomida bir nazorat obyektini bir marta tanlash amalga oshiriladi.
 10. Fuqarolar tomonidan nazorat obyektini tanlash “Davlat auditi” dasturida har chorak birinchi oyining 10 sanasiga qadar amalga oshiriladi.
 11. Fuqarolar tomonidan tanlangan nazorat obyektlari ro‘yxati va ulardagi tanlashlar soni “Davlat auditi” dasturida avtomatik tarzda shakllantiriladi.
 12. Nazorat tadbirlari o‘tkaziladigan nazorat obyektlari ro‘yxati va nazorat tadbirlari o‘tkazish muddatlari to‘g‘risidagi ma’lumotlar “Davlat auditi” dasturida har chorak birinchi oyining 15 sanasiga qadar e’lon qilinadi.
 13. Har chorak oxirgi oyining 20 sanasiga qadar fuqarolar tomonidan tanlashlar soni 10 tadan ortiq bo‘lgan nazorat obyektlari tarkibidan eng ko‘p marta tanlangan uchtasida nazorat tadbiri o‘tkaziladi.
 Bunda, nazorat tadbirlari o‘tkazilgan obyektlar ikki kalendar yil davomida fuqarolar tomonidan tanlanishi mumkin bo‘lgan nazorat obyektlari ro‘yxatiga qayta kiritilmaydi.
 14. Nazorat tadbirlari tegishli vakolatli tuzilmalar tomonidan o‘tkaziladi.
 Bunda, ichki audit xizmatlari mavjud bo‘lmagan vazirlik va idoralar bo‘yicha nazorat tadbirlari Inspeksiya tomonidan o‘tkaziladi.
 15. Tanlov natijalariga ko‘ra ro‘yxatdagi 10 tadan ko‘p tanlangan nazorat obyekti soni faqat bitta bo‘lgan hollarda, ushbu nazorat obyektida nazorat tadbiri o‘tkaziladi.
 16. Tanlashlar soni bo‘yicha uchta eng ko‘p tanlangan nazorat obyektlari tarkibiga kirmagan nazorat obyektlari kalendar yili davomida keyingi chorakka o‘tkaziladi hamda natijalari saqlab qolingan holda tanlashga qayta qo‘yiladi.
 17. Nazorat tadbirlari yakunlangandan so‘ng 5 ish kuni ichida nazorat tadbirlari natijalari to‘g‘risidagi ma’lumot “Davlat auditi” dasturida e’lon qilinadi.
 18. Vakolatli tuzilmalar faoliyati samaradorligini jamoatchilik tomonidan baholash (keyingi o‘rinlarda — baholash) “Davlat auditi” dasturi orqali ushbu Nizomning 2-ilovasiga muvofiq sxema asosida amalga oshiriladi.
 19. Baholash mazkur Nizomning 2-bobida ko‘rsatilgan tartibga muvofiq aniqlangan nazorat obyektlarida o‘tkazilgan nazorat tadbirlari natijalari to‘g‘risidagi e’lon qilingan ma’lumot asosida fuqarolar tomonidan baholash orqali amalga oshiriladi.
 20. Baholash uchun fuqarolarni “Davlat auditi” dasturida autentifikatsiyalash elektron raqamli imzo vositalari, mobil telefon raqamlari, shaxslarning biometrik ma’lumotlari, Mobil-ID, Face-ID shuningdek boshqa usullar bilan belgilangan tartibda amalga oshiriladi.
 21. Baholash vakolatli tuzilmalar tomonidan e’lon qilingan nazorat tadbirlari natijalari to‘g‘risidagi ma’lumot asosida nazorat tadbiri o‘tkazilgan chorakdan keyingi chorak birinchi oyining 20 sanasiga qadar “Davlat auditi” dasturida amalga oshiriladi.
 22. Baholash ushbu Nizomning 19-bandida ko‘rsatilgan ma’lumotga 1 dan 5 gacha (1 eng past va 5 eng yuqori ball) butun sonlardagi shkala asosida baho berish orqali amalga oshiriladi.
 23. Baholash natijalarining o‘rtacha bahosi “Davlat auditi” dasturida avtomatik tarzda alohida sahifada yaxlitlash orqali aks ettirib boriladi.
 24. Baholash natijalariga nazorat tadbirlarini o‘tkazgan vakolatli tuzilmalarning xodimlari natijasi sifatida qaraladi.
 Bunda, 10 nafardan kam fuqarolar tomonidan baholangan nazorat tadbirlari baholash natijalarining o‘rtacha bahosini hisoblashda inobatga olinmaydi.
 25. Baholash natijalarining o‘rtacha bahosidan kelib chiqib vakolatli tuzilmalar xodimlarining natijalari quyidagicha belgilanadi:
 5 ball bo‘lgan xodim — “ namunali”;
 4 ball bo‘lgan xodim — “yaxshi”;
 3 ball bo‘lgan xodim — “qoniqarli”;
 3 ballgacha bo‘lgan xodim — “qoniqarsiz”.
 26. Baholash natijalarining reytingi bo‘yicha:
 “namunali” deb topilgan xodimga — lavozim maoshining 25 foizi;
 “yaxshi” deb topilgan xodimga — lavozim maoshining 15 foizi;
 “qoniqarli” deb topilgan xodimga — lavozim maoshining 5 foizi miqdorida pul mukofoti berish orqali rag‘batlantirish amalga oshiriladi.
 Bunda, xodimlarga pul mukofoti berish budjet tashkilotlari xodimlarini moddiy rag‘batlantirish maxsus fondi mablag‘lari hisobidan amalga oshiriladi.
 27. Baholash natijalariga ko‘ra natijasi “qoniqarsiz” deb topilgan xodimlarga nisbatan qonunchilikda belgilangan ko‘rinishda choralar qo‘llaniladi.
 28. Rag‘batlantirish va chora ko‘rish masalasi belgilangan tartibda amalga oshiriladi.
 29. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.